CELEX: 52015PC0463
Language: hu
Date: 2015-09-16
Title: Javaslat A TANÁCS RENDELETE a 11. Európai Fejlesztési Alapra alkalmazandó pénzügyi szabályzatról szóló 2015. március 2-i (EU) 2015/323 rendelet módosításáról

EURÓPAI BIZOTTSÁG
            Brüsszel, 2015.9.16.
            COM(2015) 463 final
            2015/0213(NLE)
            Javaslat
            A TANÁCS RENDELETE
            a 11. Európai Fejlesztési Alapra alkalmazandó pénzügyi szabályzatról szóló 2015. március 2-i (EU) 2015/323 rendelet módosításáról
            
               
         
         
            
               INDOKOLÁS
            
            
               (1)
                     A JAVASLAT HÁTTERE
            
            
               A tizenegyedik Európai Fejlesztési Alap (a továbbiakban: 11. EFA) létrehozásáról szóló belső megállapodás 2015. március 1-jén lépett hatályba, miután minden tagállam megerősítette.
            
            
               A 11. EFA nem része az EU költségvetésének, ezért pénzügyi forrásait a belső megállapodás határozza meg; e források felhasználása a 11. EFA-ra alkalmazandó pénzügyi szabályzatnak megfelelően történik, amely a legmesszebbmenőkig össze van hangolva a költségvetési rendelettel és annak alkalmazási szabályaival.
            
            
               A 11. EFA-ra alkalmazandó pénzügyi szabályzat elfogadására 2015. március 2-án, hatálybalépésére 2015. március 6-án került sor.
            
            
               Az EFA számláival kapcsolatos legfrissebb tapasztalatok fényében a hatályos rendelkezések pontosításra szorulnak.
            
            
               A Bizottság által javasolt módosítás indokai az alábbiakban találhatók.
            
            
               (2)
                     A JAVASLAT TARTALMA
            
            
               Biztosítani kell, hogy az Európai Bizottság EFA-számláit (az (EU) 2015/323 tanácsi rendelet 22. cikkének (3) bekezdése) díjmentesen és negatív kamat alkalmazása nélkül vezessék:
            
            
               Az (EU) 2015/323 tanácsi rendelet 22. cikkének (3) bekezdése szerint az EFA-hozzájárulást az egyes tagállamok az „Európai Bizottság – Európai Fejlesztési Alap” megjelölésű, az érintett tagállam központi bankjában vagy az általa kijelölt pénzügyi intézménynél nyitott elkülönített számlán írják jóvá.
            
            
               Egyértelművé kell tenni, hogy ezeket az elkülönített számlákat – amelyeket a tagállamok a Bizottság nevében nyitnak azért, hogy EFA-hozzájárulásaikat azok felhasználásáig betétként elhelyezzék – nemcsak díjmentesen, hanem (akár pozitív, akár negatív) kamat felszámítása nélkül kell vezetni. E rendelkezés célja az EFA költségvetését érintő veszteségek megelőzése. Az ilyen számlák vezetéséért felszámított díjak az EFA költségvetése számára rendelkezésre álló források csökkenését eredményezik. Ugyanígy el kell kerülni a negatív kamat felszámítását is, mivel annak hatása ugyanolyan kedvezőtlen, mint a díjaké. A javaslat szerint ezért az érintett tagállamnak kompenzálnia kell az EFA költségvetését a tagállam által az (EU) 2015/323 tanácsi rendelet 22. cikkének (3) bekezdése alapján a Bizottság nevében nyitott EFA-számla tekintetében felszámított díjakért vagy negatív kamatokért.
            
            
               E módosítás biztosítja továbbá, hogy az EFA költségvetését ne érintse hátrányosan az Európai Központi Bank 2014. június 5-i 2014/337/EU (EKB/2014/23) határozata
                  1
                – amelynek a negatív kamatlábról szóló rendelkezése a betétesnek az érintett nemzeti központi bank (NKB) számára történő fizetés kötelezettségével jár, beleértve ezen NKB jogát az adott kormányzati betéti számla megfelelő megterhelésére – vagy más olyan uniós központi bankok hasonló határozata, amelyeknek az (EU) 2015/323 tanácsi rendelet 22. cikkének megfelelően EFA-számlát kell vezetniük. Ezzel összefüggésben meg kell említeni, hogy a Bizottság az EKB pozitív betéti kamatlábai mellett sem kérte a tagállamokat az EFA-számlák tekintetében történő kamatfizetésre.
            
            
               2015/0213 (NLE)
            
            
               Javaslat
            
            
               A TANÁCS RENDELETE
            
            
               a 11. Európai Fejlesztési Alapra alkalmazandó pénzügyi szabályzatról szóló 2015. március 2-i (EU) 2015/323 rendelet módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unióról szóló szerződésre és az Európai Unió működéséről szóló szerződésre,
            
            
               tekintettel az Európai Unió tagállamai kormányainak a Tanács keretében ülésező képviselői közötti, az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra
                  2
                (a továbbiakban: a belső megállapodás), és különösen annak 10. cikke (2) bekezdésére,
            
         
         
            
               tekintettel az Európai Bizottság javaslatára,
            
            
               tekintettel az Európai Számvevőszék véleményére,
                  3
               
            
            
               tekintettel az Európai Beruházási Banknak az EBB-t illető rendelkezésekre vonatkozó véleményére
                  4
               ,
            
            
               mivel:
            
            
               (1)Az Európai Központi Bank 2014. június 5-én olyan határozatot
                  5
                fogadott el, amelynek a negatív kamatlábról szóló rendelkezése a betétesnek az érintett nemzeti központi bank (NKB) számára történő fizetés kötelezettségével jár, beleértve ezen NKB jogát az adott kormányzati betéti számla megfelelő megterhelésére. Más olyan uniós központi bankok, amelyeknek a 11. EFA-ra alkalmazandó pénzügyi szabályzat 22. cikkének megfelelően EFA-számlát kell vezetniük, hasonló határozatot hoztak.
            
            
               (2)A 11. Európai Fejlesztési Alapra alkalmazandó pénzügyi szabályzatról szóló, 2015. március 2-i (EU) 2015/323 tanácsi rendelet
                  6
                22. cikkének (3) bekezdése szerint az EFA-hozzájárulást az egyes tagállamok az „Európai Bizottság – Európai Fejlesztési Alap” megjelölésű, az érintett tagállam központi bankjában vagy az általa kijelölt pénzügyi intézménynél nyitott elkülönített számlán kell jóváírni.
            
            
               (3)Egyértelművé kell tenni, hogy ezeket az elkülönített számlákat – amelyeket a tagállamok a Bizottság nevében nyitnak azért, hogy EFA-hozzájárulásaikat azok felhasználásáig betétként elhelyezzék – díjmentesen és kamat felszámítása nélkül kell vezetni. E rendelkezés célja az EFA költségvetését érintő veszteségek megelőzése. Az ilyen számlák vezetéséért felszámított díjak az EFA költségvetése számára rendelkezésre álló források csökkenését eredményezik. Ugyanígy el kell kerülni a negatív kamat felszámítását is, mivel annak hatása ugyanolyan kedvezőtlen, mint a díjaké. Ezért az érintett tagállamnak kompenzálnia kell az EFA költségvetését a tagállam által az (EU) 2015/323 tanácsi rendelet 22. cikkének (3) bekezdése alapján a Bizottság nevében nyitott EFA-számla tekintetében felszámított díjakért vagy negatív kamatokért.
            
            
               (4)Az (EU) 2015/323 rendeletet ezért ennek megfelelően módosítani kell.
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2015/323 rendelet 22. cikke helyébe a következő szöveg lép:
            
            
               „22. cikk
            
            
               A részletek befizetése
            
            
               (1) A hozzájárulások lehívása során először a korábbi Európai Fejlesztési Alapokra megállapított összegeket kell felhasználni egymás után.
            
            
               (2) A tagállamok hozzájárulásait euróban kell meghatározni és befizetni.
            
            
               (3) A 21. cikk (7) bekezdésének a) pontjában említett hozzájárulást az egyes tagállamok az „Európai Bizottság – Európai Fejlesztési Alap” megjelölésű, az érintett tagállam központi bankjában vagy az általa kijelölt pénzügyi intézménynél nyitott elkülönített számlán írják jóvá. Az ilyen hozzájárulások összege mindaddig ezen az elkülönített számlán marad, amíg teljesíteni nem kell a kifizetéseket. A Bizottság arra törekszik, hogy az elkülönített számlákról oly módon emelje le a kifizetendő összegeket, hogy a számlákon kezelt pénzeszközök megoszlása továbbra is megfeleljen a belső megállapodás 1. cikke (2) bekezdésének a) pontja szerinti hozzájárulási kulcsnak.
            
            
               Az e rendelet 21. cikke (7) bekezdésének b) pontjában említett hozzájárulást az egyes tagállamok az 53. cikk (1) bekezdésével összhangban írják jóvá.
            
            
               (4) A (3) bekezdésben említett számlát díjmentesen és kamat felszámítása nélkül kell vezetni. 
            
            
               (5) Az említett számla tekintetében felszámított díjakért vagy negatív kamatokért a tagállamnak a díj vagy negatív kamat felszámítását követő második hónap első munkanapján kompenzálnia kell a Bizottságot.”
            
            
               2. cikk
            
         
         
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  Az Európai Központi Bank 2014. június 5-i 2014/337/EU (EKB/2014/23) határozata a betétek, egyenlegek és többlet tartalékállományok díjazásáról, HL L 168., 2014.6.7., 115. o.
               
               
                  
                     (2)
                  HL L 210., 2013.8.6., 1. o.
               
               
                  
                     (3)
                  HL C […], […], […] o.
               
               
                  
                     (4)
                  HL C […], […], […] o.
               
               
                  
                     (5)
                  Az Európai Központi Bank 2014. június 5-i 2014/337/EU (EKB/2014/23) határozata a betétek, egyenlegek és többlet tartalékállományok díjazásáról, HL L 168., 2014.6.7., 115. o.
               
               
                  
                     (6)
                  HL L 58., 2015.3.3., 17. o.